"לחיצה קטנה בשלט שעושה היסטוריה. לכו על זה", הפצירה שרת ההסברה בציוץ שזכה לכ-300 אלף חשיפות ובו קראה לצפות בערוץ 14. בהנחיות היועץ המשפטי לממשלה חל איסור על הענקת חסות לגוף מסחרי: "עלולה לעודד חשש לניגוד עניינים"
מערכת "שקוף" פנתה לד"ר גיל לימון, המשנה ליועצת המשפטית לממשלה גלי בהרב-מיארה כדי שיבדוק חשד להעלאת פרסומת אסורה עבור ערוץ 14, גוף מסחרי, על ידי השרה גלית דיסטל אטבריאן.  ב-6 במרץ העלתה השרה דיסטל אטבריאן ציוץ שזכה עד כה ליותר מ-285 אלף חשיפות, ובו כתבה כי: "תיכף מגי ושרון יתחילו עם המהדורה המרכזית. אחר כך ינון יעביר את השעה הטלוויזיונית הכי מהנה בטלוויזיה הישראלית בפער. אחר כך אראל יטלטל אתכם במונולוג שיגרום לכם לחשוב ולהרגיש בד בבד. יש לו את היכולת הזאת. עכשיו 14. לחיצה קטנה בשלט שעושה היסטוריה. לכו על זה". תיכף מגי ושרון יתחילו עם המהדורה המרכזית.אחר כך ינון יעביר את השעה הטלוויזיונית הכי מהנה בטלוויזיה הישראלית בפער.אחר כך אראל יטלטל אתכם במונולוג שיגרום לכם לחשוב ולהרגיש בד בבד.יש לו את היכולת הזאת.עכשיו 14.לחיצה קטנה בשלט שעושה היסטוריה.לכו על זה. סעיף 6 (ב)(1) בהנחיות היועץ המשפטי לממשלה משנת 2000, בדבר מתן חסות על ידי עובדי ציבור, קובע כי חל איסור על עובד ציבור להעניק חסות לגוף מסחרי. בהנחיות מוסבר שמתן חסות עלולה לעודד חשש לניגוד עניינים כשעובד הציבור יידרש להחלטה הנוגעת לגוף שנתן לו חסות, או כהעדפה פסולה של גוף מסחרי אחד על פני גופים מסחריים דומים שעובד הציבור לא יוכל להיעתר לבקשתם לפרסום דומה, באופן שוויוני.  החלטה 23/20 של ועדת האתיקה של הכנסת מאוגוסט 2016, בנוגע לתלונה של ח"כ תמר זנדברג נגד ח"כ מירי רגב ופרסום על ידה של תוכנית אייל גולן בערוץ 24, קובעת כי: "אסור לחברי הכנסת לתת חסות, לסייע או לקדם גורמים מסחריים, ובכלל זה אמצעי תקשורת". הטקסט השיווקי שפרסמה רגב בזמנו היה פחות אגרסיבי ממקרה דיסקל הנוכחי.   נדמה שבשנים האחרונות חלה עלייה בהפרות התקנות הנוגעות לאיסור פרסום וחסות לגופים מסחריים על ידי חברי הכנסת. שנה שעברה עמותת הצלחה פנתה ליועמ"ש לגבי הפרת התקנות על-ידי ח"כ יפעת שאשא-ביטון וח"כ דוד אמסלם, שהשתתפו בתכנית "מאסטר שף" בערוץ 12 המסחרי. בנובמבר 2022 השתתף ח"כ מיקי זוהר, יחד עם אשתו, בתוכנית "המטבח המנצח VIP" בערוץ 12 המסחרי.  לטענתו הוא פנה לוועדת האתיקה, אולם זו הושבתה באותו זמן מפעילות על ידי מפלגתו. בשנת 2021 הצטלם ראש הממשלה בנימין נתניהו במלון דן כרמל בחיפה, כשלפי חשיפה של הכתב מיכאל שמש מ"כאן" הוא זכה במלון ל-75% הנחה ממחיר נופש רגיל. באותה שנה שרת הפנים איילת שקד פרסמה בפייסבוק תמונה שלה מחויכת, שותה פחית של קולה-זירו, בזמן שהבטיחה להילחם במס על משקאות ממותקים.  לפני כשנה וחצי התקבלה מהייעוץ המשפטי לכנסת תשובה הסותרת במהותה משהיה מקובל לפני כן, במקרה בו חברי הכנסת אמיר אוחנה, שמחה רוטמן ועמיחי שיקלי המליצו לציבור על תשלום להוצאת הספרים "שיבולת", שפרסמה בין השאר את הביוגרפיה של נתניהו לפני הבחירות האחרונות. בייעוץ המשפטי לכנסת השיבו כי לדעתם "יש הבדל בין ביטוי של השקפת עולם שמרנית במסגרת סרטון של גוף עסקי לבין המלצה על קניית פיצה ברשת מסחרית מסוימת", והפנו להגשת תלונה לוועדת האתיקה, שלא תפקדה באותה כנסת. 